text: Leif Skov: Jeg føler mig voldsomt svigtet
  07 oktober 2015 kl. 10.26
  Socialdemokraten Leif Skov forlader havnebestyrelsen oven på den uvildige undersøgelse af forholdene på havnen.
  - Jeg har valgt at trække mig fra bestyrelsen, fordi jeg som tidligere formand, mens dette har stået på, ikke har opdaget noget. Det har været en del af mit ansvar som formand.
  Sådan udtaler Leif Skov (S) sig til TV SYD oven på den eksterne undersøgelse af forholdene på Vejle Havn, hvor den tidligere havnechef Per Kristiansen er bortvist og politianmeldt.
  - Jeg føler mig voldsomt svigtet, for jeg har haft tillid til havnechefen i syv år, så på den måde rammer det også mig på et personligt plan, siger Leif Skov til TV SYD.
  Han siger, at han ikke på noget tidspunkt som formand har haft mistanke om, at der var noget galt.
  - Jeg har tidligere sagt, at hvis rapporten viste bekymrende tilstande, så ville jeg trække mig, og det har den vist, så derfor er min beslutning sådan, siger han.
  